《皇雅十首 其一 天监》
宋代·尹洙

天监下民，乱靡有定。甚武且仁，祚厥真圣。仁实怀徕，武以执竞。

匪虔匪刘，拯我大命。

自昔外禅，曰经曰营。令以挟制，政以阴倾。帝初治兵，志勤于征。

奄受神器，匪谋而成。

淮潞弗虔，卒污叛迹。戎辂戒严，皇威有赫。彼寇诖民，吾勇其百。

殄厥渠魁，贷其反侧。

帝朝法宫，左右宗公。忮夫悍士，以雍以容。尔居尔室，尔工尔农。

既息既养，惟天子功。

作者简介：尹洙（1001~1047年），字师鲁，河南府洛阳（今河南洛阳市）人。北宋时期大臣、散文家。天圣二年，考中进士，授正平主簿，迁河南户曹，选为馆阁校勘，迁太子中允。交好范仲淹，累贬经略判官。后期，迁右司谏、渭州知州、兼领泾原路经略公事，因事再贬均州酒税。庆历七年，去世，私谥河南先生。提倡古文运动，著有《河南先生文集》、《五代春秋》等传于世。